บอร์ด TSI ไฟเขียวลดพาร์เหลือ 0.50 บ.-เพิ่มทุน RO จับตาผู้ถือหุ้นเคาะโหวต 28 มิ.ย.นี้
บอร์ด TSI ไฟเขียวลดพาร์เหลือ 0.50 บ.-เพิ่มทุน RO จับตาผู้ถือหุ้นเคาะโหวต 28 มิ.ย.นี้
บอร์ด TSI ไฟเขียวลดพาร์เหลือ 0.50 บ. จากเดิม 1 บ. หักลบส่วนต่ำมูลค่าหุ้น-ชดเชยผลขาดทุนสะสมบางส่วน-เพิ่มทุน RO อัตรา 1:2 จับตาผู้ถือหุ้นเคาะโหวต 28 มิ.ย.นี้
29 พ.ค. 2562

บริษัท ไทยเศรษฐกิจประกันภัย จำกัด (มหาชน) หรือ TSI เปิดเผยว่า ที่ประชุมคณะกรรมการของบริษัท ครั้งที่ 12/2562 เมื่อวันที่ 28 พ.ค.2562 มีมติให้เสนอต่อที่ประชุมวิสามัญผู้ถือหุ้น ครั้งที่ 1/ 2562 เพื่อพิจารณาอนุมัติการลดทุนจดทะเบียนของบริษัทจากจำนวน 1,326,518,451 บาท เป็นจำนวน 1,081,754,992 บาท โดยการยกเลิกหุ้นสามัญที่ได้จดทะเบียนไว้แล้วแต่ยังไม่ได้ออกจำหน่ายจำนวน 244,763,459 หุ้น มูลค่าที่ตราไว้หุ้นละ 1.00 บาท
ทั้งนี้เนื่องจากบริษัทมีหุ้นที่คงเหลือจากการจัดสรรใบสำคัญแสดงสิทธิที่จะซื้อหุ้นสามัญ ครั้งที่ 2 (TSI-W2) อายุ 3 ปีครบกำหนดใช้สิทธินับแต่วันที่ออกใบสำคัญแสดงสิทธิโดยมีกำหนดวันใช้สิทธิครั้งเดียวในวันครบกำหนดอายุของใบสำคัญแสดงสิทธิ ณ วันที่ 28 มิ.ย. 2561 ซึ่งเป็นวันครบกำหนดครั้งสุดท้ายของการใช้สิทธิของ TSI-W2 จำนวน 223,430,125 หุ้น และการจัดสรรให้แก่บุคคลในวงจำกัด (Private Placement) ในปี 2561 จำนวน 21,333,334 หุ้น
รวมทั้งมีมติอนุมัติลดมูลค่าที่ตราไว้ของหุ้น (Par Value) จากหุ้นละ 1 บาท เป็นหุ้นละ 0.50 บาท ซึ่งจะส่งผลให้ทุนจดทะเบียนและทุนชำระแล้วของบริษัทลดลงจาก 1,081,754,992 บาท คิดเป็นหุ้นสามัญจำนวน 1,081,754,992 หุ้น มูลค่าที่ตราไว้หุ้นละ 1.00 บาท เป็นจำนวน 540,877,496 บาท โดยมีจำนวนหุ้นสามัญคงเดิมเท่ากับ 1,081,754,992 หุ้น มูลค่าที่ตราไว้หุ้นละ 0.50 บาท
ทั้งนี้เพื่อหักลบส่วนต่ำกว่ามูลค่าหุ้นและชดเชยผลขาดทุนสะสมที่ยังเหลืออยู่ส่งผลให้ฐานะการเงินของบริษัทที่แสดงในงบการเงินสะท้อนสถานะทางการเงินที่แท้จริง ซึ่งจะส่งผลให้ทุนจดทะเบียนและทุนชำระแล้วของบริษัทลดลงจาก1,081,754,992 บาท เป็น 540,877,496 บาท ซึ่งเป็นการลดทุนที่สามารถชดเชยผลขาดทุนสะสมในระดับที่เหมาะสมและสอดคล้องกับแผนการดำเนินงานเพื่อแก้ไขปัญหาเกี่ยวกับฐานะการเงิน การขยายธุรกิจ และปรับปรุงผลการดำเนินงานของบริษัทในระยะยาว อย่างไรก็ตาม การลดทุนในครั้งนี้ จะไม่ส่งผลกระทบให้มีการเปลี่ยนแปลงต่อมูลค่าส่วนของผู้ถือหุ้นแต่อย่างใดเนื่องจากเป็นเพียงการหักลบตัวเลขทางบัญชีเท่านั้น
พร้อมทั้งพิจารณาอนุมัติการเพิ่มทุนจดทะเบียนของบริษัท ในจำนวนไม่เกิน 1,081,754,992 บาท จากทุนจดทะเบียนเดิมจำนวน 540,877,496 บาท เป็นทุนจดทะเบียนจำนวน 1,622,632,488 บาท โดยการออกหุ้นสามัญเพิ่มทุนจำนวน 2,163,509,984 หุ้น มูลค่าหุ้นที่ตราไว้หุ้นละ 0.50 บาท เพื่อเสนอขายให้แก่ผู้ถือหุ้นเดิมตามสัดส่วนการถือหุ้น (Right Offering) รวมเป็นหุ้นสามัญไม่เกิน 3,245,264,976 หุ้น มูลค่าหุ้นที่ตราไว้หุ้นละ 0.50 บาท โดยจัดสรรหุ้นเพิ่มทุนให้แก่ผู้ถือหุ้นเดิมไม่เกิน  2,163,509,984  หุ้น ในอัตรา 1 หุ้นสามัญเดิม ต่อ 2 หุ้นสามัญที่ออกใหม่ โดยปัดเศษของหุ้นทิ้ง และมอบอำนาจให้คณะกรรมการบริษัทเป็นผู้กำหนดราคาจัดสรรที่ไม่ต่ำกว่า มูลค่าที่ตราไว้ และ ราคาตลาด
สำหรับการเพิ่มทุนจดทะเบียนตามข้อนี้ เกิดขึ้นภายหลังจากการลดมูลค่าที่ตราไว้ (Par Value) จากมูลค่า 1 บาทต่อหุ้น เป็นมูลค่า 0.50 บาทต่อหุ้น และบริษัทได้จดทะเบียนลดทุนกับกระทรวงพาณิชย์เป็นทุนจดทะเบียน 540,877,496 บาท เรียบร้อยแล้ว
ทั้งนี้ กำหนดให้วันที่ 20 ก.ย. 2562 เป็นวันที่ใช้กำหนดรายชื่อผู้ถือหุ้นที่มีสิทธิในการจองซื้อหุ้นสามัญเพิ่มทุนดังกล่าว (Record Date)  มีมติกำหนดให้ให้จัดการประชุมวิสามัญผู้ถือหุ้น ครั้งที่ 1/62 ในวันที่ 28 มิ.ย. 2562 เวลา 14.00 น.
สำหรับบริษัทมีวัตถุประสงค์ในการเพิ่มทุนเพื่อเพิ่มความแข็งแกร่งให้แก่บริษัท ทั้งในด้านการดำเนินงานและด้านเงินทุน โดยบริษัทมีแผนที่จะนำเงินที่ได้รับจากการเพิ่มทุนไปใช้ในการใช้เป็นเงินทุนหมุนเวียนภายในกิจการประมาณร้อยละ 30 และใช้ในการขยายธุรกิจประกันภัยการดำรงเงินกองทุนให้เป็นไปตามการเติบโตของธุรกิจ และข้อกำหนดของหน่วยงานกำกับดูแลและการจัดจ้างบุคลากรที่มีความรู้ความสามารถในการแข่งขันประมาณร้อยละ 70 ซึ่งจะส่งผลให้บริษัทมีสภาพคล่องและผลการดำเนินงานที่ดีขึ้นตามประมาณการของผู้บริหาร
นอกจากนี้ ทันที่ที่บริษัทได้รับเงินเพิ่มทุน บริษัทจะสามารถปรับปรุงระดับสินทรัพย์หนุนหลัง ดำรงอัตราเงินกองทุนตามระดับความเสี่ยง (Risk Based Capital) ตามระดับเป้าหมายของบริษัท คือดำรงระดับสินทรัพย์หนุนหลังเกินกว่าจำนวนที่ต้องการประมาณ 50-70 ล้านบาท ตลอดปี 2562 และกำหนดอัตราเงินกองทุนตามระดับความเสี่ยงตามเป้าหมายที่ 180%-200% ตลอดปี 2562 ทั้งนี้ให้เป็นไปตามประกาศและข้อกำหนดของคณะกรรมการกำกับและส่งเสริมการประกอบธุรกิจประกันภัย (คปภ.)